এবার ডেভিড ফলস-এর জল কোথায় যাচ্ছে সেটা দেখার পালা। গুহার ভেতর দিয়ে ঢুকতেই এক পশলা দারুণ বাতাস। প্রাকৃতিক এসি যাকে বলে। কিছুদূর পরপরই সিসি ক্যামেরা। অহরহ পর্যটক ঢুকছে বেরোচ্ছে। যাদের সাথে গাইড নেই তারা একে অন্যকে জিজ্ঞেস করতে করতে এগুচ্ছে। আর পথ নেই ভেবে ফিরেও আসছে। আমরা গাইড ছিল বলে শেষ পর্যন্ত গেলাম। ভেজা স্যাঁতস্যাঁতে ভেতরটা। পাথরের গায়ে যুগের পর যুগ জল বাষ্প কণায় শ্বেত পাথরের জন্ম নিচ্ছে। এসবই চুনাপাথর। ঢোকার সময় দারুণ বাতাস সামনে টেনে নিয়ে যাচ্ছিল, ফেরার সময় বুঝলাম গরম কাকে বলে। ভিজে স্যাঁতস্যাঁতে অবস্থা থেকে বেরিয়ে পানি পানি করে জান বেরিয়ে যাচ্ছিল। একটা চিসো পানির ২৫০ মিলির বোতল কিনলাম ১৫০ রুপি দিয়ে।